Ńdɔ̄ Sául a ngákad mɔ́n wōé Yonathán ai bod bóé na a yi wé Dávid. Yonathán á ngābə́ diŋi Dávid abuí. 2Ńdɔ Yonathán ā kə yidi Dávid é dzam dí naa: “Tará Sául a yi nâ a wé wā. O bɔɔ hḿ ókālá kíkídígi okídí; kələ́ sɔbɔ é vóm bá sə́ kig wa dzǎm yēn. 3Mayi kwí naa bía tará bī kə byǎwulu áfūb, ḿfág ó sɔlɔ́; mayi kɔ́bɔ ai tará ású dóe, ńdɔ mǎyi yəm ḿból ā tsog, mə́ zu wa kad.” 4Yonathán á kɔ̄bɔ̄ fɔ́ɔ́ ai ésīá Sául m̀bəŋ ású Dávid, nyé ai nyé naa: “Tə ǹkúkúmá a bɔ etúgā dzíé Dávid m̀bə̂ dzam, amú á ndzī kig wa bɔ dzóm; é mam ǎ bɔ mə́ nə m̀fí ábuí ású dóe. 5A ngáfam awú, a təgə́ mān Fīlísta; ńdɔ Ǹtondôbə a ngábɔ mod dzam tě ású ayɔ̌ŋ Ísraɛ̂l ásə. Wǎmēn ó ngáyén dɔ̄, o tɔbɔ́ fə miǹtag. Ású dzé wāyi naa ngə́ wasoe məkǐ mə́ sósōó mod á sí, ḿból ō ngadzə́ŋ yǎ nyū naa wawé Dávid təge ai etɔm ?” 6Ńdɔ̄ Sául a ngáwóg ńkɔ́bɔ̌ Yonathán, a kaní sɔŋ, nyé naa: “Sɔŋ anə́ Ńtondôbə a və̌, Dávid ǎ yǐ kig bǎd wú !” 7Ńdɔ Yonathán a ngálóe Dávid, a mǎn nye kad ńkɔ́bɔ̄ ósə̄ nyú. A nɔŋɔ́ Dávid, a kə́ə́ ai nyé ábə̄ Sául. Dávid bân Sául bə́ ńtɔ̄á fə mvɔí anə́ ósúsúa.